ትዕምት በአምስት ቢሊዮን ብር የኬሚካል ኢንዱስትሪ ሊገነባ ነው
የትግራይ መልሶ ማቋቋም ተቋም (ትዕምት) በአምስት ቢሊዮን ብር የኬሚካል ኢንዱስትሪ ለማቋቋም ሲ ኢ ሲ ኮርፖሬሽን ከተሰኘ የቻይና ድርጅት ጋር ተፈራረመ፡፡ስምምነቱ ዛሬ በሸራተን ሆቴል ሲፈረም እንደተገለፀው ፕሮጀክቱ ከመቀሌ ከተማ በስተምስራቅ በ25 ኪሎ ሜትር ርቀት ዓራቶ በተባለ ቦታ ይገነባል፡፡ ግንባታውም በ30 ወራት የሚጠናቀቅ ሲሆን በዋናነት ኖራ፣ጨውና ኮክን በጥሬ ዕቃነት በመጠቀም የተለያዩ ኬሚካሎችን ያመርታል፡፡አዲስ የሚገነባው ደጀና ኬሚካል ኢንጂነሪንግ ኢንዱስትሪ ኃላፊነቱ የተወሰነ የግል ኩባንያ አገሪቱ የተያያዘቸውን የኢንዱስትሪ ግስጋሴ ለማጠናከር እንደሚረዳ የትዕምት ዋና ሥራ አስፈፃሚ ወይዘሮ አዜብ መስፍን ተናግረዋል፡፡የማኑፋክቸሪንግ ዘርፉን ከማሳደጉም በላይ ግንባታው ሲጠናቀቅ አገሪቱ በከፍተኛ የውጭ ምንዛሪ ወደ አገር ውስጥ የምታስገባቸውን የተለያዩ ኬሚካሎች ለመተካት እንደሚያስችል  ወይዘሮ አዜብ ገልፀዋል፡፡ በብዙ ሺ ለሚቆጠሩ ዜጎችም የሥራ ዕድል እንደሚፈጥር ነው የተናገሩት፡፡ ከተለያዩ አነስተኛና መካከለኛ ኢንዱስትሪዎች ጋር በትብብር ስለሚሰራም ኢንዱስትሪዎችን ለመሳብ ያግዛል ብለዋል፡፡የደጀና ኬሚካል ኢንጂነሪንግ ኢንዱስትሪ ኃላፊነቱ የተወሰነ የግል ኩባንያ  ዋና ሥራ አስኪያጅ ሀፀይ በርሀ አገሪቱ ወደ ኢንዱስትሪ መር ኢኮኖሚ ለምታደርገው ጉዞና የቴክኖሎጂ ሽግግር ቁልፍ ሚና እንደሚጫወት አስገንዝበዋል፡፡የትግራይ ክልል ፕሬዚዳንት አቶ አባይ ወልዱ በበኩላቸው መሬት በማቅረብና መሰረተ ልማቶችን በማሟላት የክልሉ መንግስት አስፈላጊውን ድጋፍና ትብብር እንደሚያደርግ አስረድተዋል፡፡ፕሮጀክቱ በዓመት በግምት 60ሺ ቶን ፒቪሲ ሬዚን እና 50ሺ ቶን ኮስቲክ ሶዳ የሚያመርት ሲሆን በተጓዳኝም ለሌሎች ለተለያዩ አገልግሎቶች የሚውሉ ልዩ ልዩ ኬሚካሎችን እንደሚያመርት ተመልክቷል፡፡ፕሮጀክቱን በዋናነት ከሚገነባው የቻይና ሥራ ተቋራጭ በተጨማሪ ሱር ኮንስትራክሽንና መስፍን ኢንዱስትሪያል ኢንጂነሪንግ በንዑስ ሥራ ተቋራጭነት እንደሚሳተፉ ታውቋል፡፡ትዕምት በሥሩ 40 ያህል ኩባንያዎችን በማስተዳደር በአገሪቱ ልማትና ዕድገት የበኩሉን አስተዋፅዖ እያበረከተ የሚገኝ ግዙፍ አገር በቀል ተቋም ነው፡፡